***Nož, žica, Srebrenica*** je srpski šovinistički slogan kojim se veliča genocid u Srebrenici. Može se čuti na fudbalskim utakmicama, među pripadnicima krajnje desničarskih grupa (poput Obraza, Pokreta 1389 i Srpske radikalne stranke) i na skupovima podrške Ratku Mladiću.

Iako se slogan pojavljivao na transparentima na utakmicama, javnim skupovima i manifestacijama u Republici Srpskoj i Srbiji, na njega vlasti nisu reagovale. Ponekad ide skupa s porukom *Biće repriza!* kojom se preti budućem masakru.

Primeri
-------

Dana 10. 7. 2005. članovi udruženja 1389 prekinuli su skup Žena u crnom uzvicima „Nož, žica Srebrenica" i bacanjem dimne bombe.

Godine 2005. FIFA je kaznila Fudbalski savez Srbije i Crne Gore sa 35.000 švajcarskih franaka i igranjem jedne zvanične utakmice (protiv Azerbejdžana) pred praznim tribinama zbog incidenata na utakmici Srbije i Crne Gore protiv Bosne i Hercegovine. FS SCG kažnjen je zbog propusta u organizaciji utakmice u delu bezbednosti, ponašanja navijača i rasističkih transparenata na tribinama stadiona. Marakana je tad bila oblepljena transparentima *Nož, žica, Srebrenica*, *Ratko, hvala ti*, *Škorpioni*. FIFA je tad, za razliku od srpske policije, tužilaštva, fudbalskog saveza, pa i većine sportskih komentatora, zaključila da je na fudbalskoj utakmici SCG – BIH bilo incidenata. Pre toga, srbijanski organi nisu reagovali.

Slogan je u aprilu 2008. bio ispisan na kući Zijada Kujovića s Palića.

Godine 2011. na utakmici Partizan – Novi Pazar u Beogradu na račun gostiju izvikavana je, osim ostalih, i parola *Nož, žica, Srebrenica*.

U februaru 2012. nekolicina navijača Maribora skandirala je slogan na rukometnoj utakmici između slovenskog Maribora i bosanskog Gradačca. Iz mariborskoga kluba izjavili su da takav slogan „i njih boli jer imaju rukometaša Rašida Osmanovića iz Srebrenice koji je izgubio nekoliko članova obitelji". RK Maribor je nakon ovoga uputio zvanično izvinjenje zbog nepristojnog navijanja.

Tumačenja
---------

Vojin Dimitrijević smatra da ovim sloganom srpski ekstremisti zapravo potvrđuju da je bilo genocida iako to neki „učtivi ekstremisti" poriču:

Groblje u okviru Memorijalnog centra Srebrenica-Potočari

> To me podseća na ove jadne pokušaje naših učtivih ekstremista da dokažu da se u Srebrenici desila osveta, ali da nije bilo zločina, a onda za njima idu njihovi masovni podržavaoci i viču – nož, žica, Srebrenica, trebalo ih je još više ubiti, Ratko, što ih nisi dotukao. Time mi samo potvrđujemo da je reč o genocidu.
> 
> 

Nebojša Jovanović napisao je da je politički kapital Jasenovca „teško precijeniti". Smatra da nacionalisti pravdaju genocid u Srebrenici genocidom u Jasenovcu:

> Zahvaljujući "Jasenovcu", danas nije potrebno poricati Srebrenicu. Uzvik "Nož žica Srebrenica!" nije signal poricanja ili nijekanja, nego upravo trijumfalnog uživanja u zločinu za koji se vrlo dobro zna da je počinjen. Promatrano iz sjene Srpske stvari, da biste uživali u genocidu počinjenom u vaše ime, dovoljno je taj genocid staviti u historijsku perspektivu, "kontekstualizirati", što znači usporediti s "Jasenovcem".
> 
> – Nebojša Jovanović

Teodor Kuljić protumačio je da se ovim sloganom „daleko jasnije iskazuje rešenost, odlučnost i ’patriotizam’, od manje određenih političkih apela na jedinstvo nacije" te da je podsećanje na Srebrenicu „kao medijski znamen odlučne osvete nacije".

Izvori
------

1. ↑  Obraz pozvao na nož
2. ↑   Ultradesničari "1389" pred Ustavnim sudom Srbije
3. ↑   Na skupu podrške Mladiću prštale uvrede i govor mržnje
4. ↑  Na skupu podrške Mladiću prštale uvrede i govor mržnje
5. ↑  Država ćuti na nacionalistička vređanja na stadionima
6. ↑   Koliko su jake ekstremističke ideologije u BiH
7. 1 2   Država ćuti na nacionalistička vređanja na stadionima
8. ↑   Govor
9. ↑   Arhivirano 2014-01-06 na Wayback Machine-u Plakati kojih se Beograd stidi: "Nož, žica, Srebrenica", "Biće repriza" i "Ratko Mladić"
10. ↑   Politika, nastavak fašizma drugim sredstvima
11. ↑   Iz beležnice za emisiju 02.10.2009.
12. ↑   Strah od letenja
13. ↑  Dnevnik, 16.04.08.
14. ↑   Navijači Maribora skandirali "Nož, žica, Srebrenica" na rukometnom meču
15. ↑   Neokusno navijanje skupinice mariborskih navijačev: Nož, žica, Srebrenica
16. ↑   RK Maribor uputio izvinjenje zbog skandiranja «Nož, žica, Srebrenica»
17. ↑   Arhivirano 2012-02-15 na Wayback Machine-u SKANDIRALI 'NOŽ, ŽICA, SREBRENICA': RK Maribor zvanično se izvinio zbog nekorektnog navijanja
18. ↑   Dobri duh
19. ↑   "Film, žica, Srebrenica"
20. ↑   Kritička kultura sećanja